El Centre de Mediació de Dret Privat està preparant, conjuntament amb representants dels òrgans judicials entre els quals hi ha magistrats i lletrats de l'administració de justícia, un protocol d'actuació per incloure la mediació exprés al procés especial i sumari previst al Reial decret llei 16/2020, que estableix que, amb caràcter previ a la celebració de la vista, s'intenti que les parts arribin a un acord, que s'ha d'homologar judicialment.
El Reial decret llei preveu que fins a 3 mesos després de l'aixecament de l'estat d'alarma es tramitin per aquest procediment especial les demandes següents:
a) Les que versin sobre pretensions relatives al restabliment de l'equilibri en el règim de visites o custòdia compartida quan un dels progenitors no hagi pogut atendre en els seus termes estrictes el règim establert i, si s'escau, la custòdia compartida vigent, durant el confinament.
b) Les que sol·licitin la revisió de les mesures definitives sobre càrregues del matrimoni, pensions econòmiques entre cònjuges i aliments reconeguts als fills, quan la revisió tingui com a fonament la variació de les circumstàncies econòmiques dels progenitors a causa de la COVID-19.
c) Les que pretenguin l'establiment o la revisió de l'obligació de prestar aliments, quan tinguin com a fonament, també, un canvi de les circumstàncies econòmiques del parent obligat a aquesta prestació alimentària com a conseqüència de la COVID-19.
El protocol que s'està enllestint preveu que, en aquest tres supòsits, un cop admesa a tràmit la demanda el jutjat derivi les parts a una mediació exprés que es durà a terme -si les parts l'accepten- dins el termini de 10 dies que el Reial decret llei estableix per a la celebració de la vista.
Aquestes mediacions exprés estan incloses dins el programa Mediació: diàleg i acord davant la COVID-19 que impulsa el Departament de Justícia i, per tant, són gratuïtes per a les parts i es duran a terme telemàticament.
Tan bon punt el Centre de Mediació rebi una derivació per part del lletrat de l'Administració de justícia, designarà un mediador que contactarà amb les parts per informar-les sobre la mediació i, si aquestes l'accepten, iniciarà immediatament la mediació.
Un cop acabada, en notificarà el resultat al Centre de Mediació i al jutjat derivador.
El protocol -que encara s'està acabant de treballar i s'anunciarà en breu a la web del centre de Mediació- vol situar la mediació exprés com una veritable eina d'acord entre les parts i un mecanisme que faciliti la descongestió de la justícia en l'etapa postCOVID.
El protocol oferirà avantatges clars: en primer lloc, la mediació és gratuïta perquè la vigència del procés especial i sumari entra dins el termini de vigència del programa Mediacio i COVID-19 que ha posat en marxa el Departament de Justícia; en segon lloc, és telemàtica i, així, evita el desplaçament de les parts i els problemes de seguretat i higiene derivats de la situació provocada per la COVID-19; en tercer lloc, evita l'exploració del menor perquè, si les parts arriben a un acord, el tribunal omet un tràmit com aquest, que sempre pot ser font de tensions per a les parts; i, finalment, és ràpida i breu perquè el mateix mediador fa la sessió informativa i la mediació, que serà telemàtica o telefònica.